
Referat

privind aprobarea completării Regulamentului de organizare şi desfăşurare a evaluării managementului instituţiilor publice de cultură din subordinea Consiliului Local al Municipiului Timişoara
În temeiul art. 108 din Constituţia României, republicată şi al Ordonanţei de urgenţă a Guvernului nr.189/ 2008 privind managementul instituţiilor publice de cultură,aprobată şi completată şi în temeiul Hotărârii de Guvern nr.1301 din 2 decembrie 2009, Consiliul Local a adoptat  prin HCL nr.68/ 23.02.2010 Regulamentul de organizare şi desfăşurare a evaluării managementului instituţiilor publice de cultură din subordinea Consiliului Local al Municipiului Timişoara. 
Regulamentul de organizare şi desfăşurare a evaluării managementului instituţiilor publice de cultură din subordinea Consiliului Local al Municipiului Timişoara aprobat prin HCL nr.68/ 23.02.2010 a fost conceput în baza H.G. nr.1301 din 2 decembrie 2009 în care este prezentat un model cadru de regulament, care însă nu prevedea situaţia evaluării finale, ci doar considerente privind evaluarea în general.
Anul acesta a apărut situaţia primei evaluări finale şi astfel considerăm oportună introducerea unui articol nou cu privire la aceasta, text prevăzut de altfel în Legea nr.269/ 2009, art.44, care modifică şi completează OUG 189/ 2008. Dacă iniţial OUG 189/ 2008 prevedea la art.44 termenele şi procedura de urmat în cazul în care la evaluare finală, managerul a obţinut peste nota 9, Legea 269/2009, care modifică şi completează OUG 189 a modificat art.44 al OUG 189/2008 lăsând la decizia Consiliului Local termenul de depunere a unui nou proiect de management.
Având în vedere considerentele de mai sus propunem spre aprobare completarea Regulamentului de organizare si desfăşurare a evaluării managementului instituţiilor publice de cultură din subordinea Consiliului Local al Municipiului Timişoara, respectiv pentru Teatrul German de Stat Timişoara, Teatrul Maghiar de Stat “Csiky Gergely”, Filarmonica “Banatul” şi Casa de Cultură a Municipiului Timişoara astfel:
Cap.I.- Dispoziţii generale se completează cu art.5, urmând ca articolele de la Cap.II – Organizarea şi funcţionarea comisiei de evaluare să fie renumerotate :

Art.5. (1) În cazul în care rezultatul evaluării finale prevăzute la art. 2,lit. (b), (c), (d) este situat peste nota 9, managerul are dreptul de a prezenta un nou proiect de management, în conformitate cu cerinţele caietului de obiective întocmit de autoritate.
    (2) Termenul de depunere a proiectului de management este cu 30 de zile înainte de expirarea contractului de management

    (3) Proiectul de management depus în condiţiile alin. (1) constituie baza încheierii unui nou contract de management.

Menţionăm că prevederile art.5 sunt în conformitate cu Legea nr.269/ 2009, art.44, care modifică şi completează OUG 189/ 2008.

